Ir-Regolament tal-Kummissjoni (KE) Nru 1636/2001
tat-23 ta' Lulju 2001
li jemenda ir-Regolament tal-Kunsill Nru 2018/93 fuq l-għoti ta' statistiċi tal-qbid u attività mill-Istati Membri li jistadu fil-Majjistral ta' l-Atlantiku
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2018/93 tat-30 ta' Ġunju 1993 fuq l-għoti ta' statistiċi ta' qbid u attivita mill-Istati Membri li jistadu fil-Majjistral ta' l-Atlantiku [1], u b'mod partikolari l-Artikolu 2(4) u l-Artikolu 4 tiegħu,
Billi:
(1) Id-Disa' Laqgħa tal-Konferenza tal-Partijiet għall-Konvenzjoni fuq Negozju Internazzjonali fl-Ispeċi fil-Perikolu ta' Estinzjoni (CITES) fl-1994 talbet li jsiru l-kontrolli fuq informazzjoni dwar il-qbid u n-negozju ta' l-ispeċi tal-ħut elasmobranch (klieb il-baħar, xkatli u rajjiet) miġbura mill-Organizzazzjoni ta' l-Ikel u l-Biedja tal-Ġnus Maqgħuda (FAO) u aġenziji reġjonali tas-sajd.
(2) Il-Kunsill Xjentifiku ta' l-Organizzazzjoni tas-Sajd fil-Majjistral ta' l-Atlantiku (NAFO) identifika l-ħut elasmobranch li jidhru fil-qbid fil-Majjistral ta' l-Atlantiku u talab il-Partijiet Kuntrattwali ta' NAFO sabiex jirraportaw dan il-qbid fuq il-kwestjonarji Statlant 21A u 21B immexxija mill-FAO.
(3) L-Anness I tar-Regolament (KEE) Nru 2018/93, l-ekwivalenti kwestjonarji 21A u 21B hawn fuq imsemmija, jeħtieġ li jiġi emendat sabiex jilħaq l-obligazzjonijiet tal-Komunità Ewropea bħala Parti Kuntrattwali tal-Konvenzjoni NAFO.
(4) Il-Kunsill Xjentifiku tan-NAFO adotta ċertu bidliet għad-deskrizzjoni ta' sottoarji u taqsimiet tal-Majjistral ta' l-Atlantiku, u bidliet u żiediet għad-definizzjonijiet u l-kodifika li tiġi użata fl-għoti ta' l-informazzjoni tal-qbid.
(5) L-Artikolu 4(2) tar-Regolament (KEE) Nru 2018/93 jipprovdi li l-Istati Membri, bl-approvazzjoni minn qabel tal-Kummissjoni, jistgħu jagħtu informazzjoni f'format differenti jew fuq mezz differenti minn dak imsemmi fl-Anness V tar-Regolament.
(6) Diversi Stati Membri talbu li jagħtu l-informazzjoni f'format differenti jew b'mezz differenti minn dak speċifikat fl-Anness V tar-Regolament (KEE) Nru 2018/93 (l-ekwivalenti tal-kwestjonarji Statlant hawn fuq imsemmija).
(7) Il-miżuri provveduti taħt dan ir-Regolament huma skond l-opinjoni tal-Kumitat Permanenti fuq l-Istatistika Agrikola mwaqqaf b'Deċiżjoni tal-Kunsill 72/279/KEE [2],
ADOTTAT DAN IR-REGOLAMENT:
L-Artikolu 1
Minflok l-Anness I, III u IV tar-Regolament (KEE) Nru 2018/93 għandhom jidħlu l-Annessi I, II u III ta' dan ir-Regolament.
L-Artikolu 2
L-Istati Membri jistgħu jagħtu l-informazzjoni skond il-format mniżżel fl-Anness IV ta' dan ir-Regolament.
L-Artikolu 3
Dan ir-Regolament għandu jidħol fis-seħħ fl-20 ġurnata ta' wara li jiġi ppubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta' Lulju 2001.